钦定古今图书集成/明伦汇编/人事典/第093卷 > 南齐
## 钦定古今图书集成/明伦汇编/人事典/第093卷 > 南齐

### 高帝建元元年夏六月诏埋枯骸可识者运送还故里

按《南齐书高帝本纪》，元年六月乙亥，诏曰：“宋末频年
戎寇，兼灾疾凋损，或枯骸不收，毁榇莫掩，宜速宣下，
埋藏营恤。若标题犹存，姓字可识，可即运载，致还本
乡。有司奏遣外监典事四人周行，离门外三十五里
为限。其馀班下州郡，无棺器标题者，属所以台钱供
市。”

### 世祖永明元年夏四月诏袁粲刘秉沈攸之等皆得改葬

按《南齐书世祖本纪》，“元年夏四月壬午，诏曰：‘魏矜、袁
绍，恩洽丘墓；晋亮两王，荣覃馀裔，二代弘义，前载美
谈。袁粲、刘秉与先朝同奖宋室，沈攸之于景和之世，
特有迺心，虽末节不终，而始诚可录。岁月弥往，宜特
优降。粲、秉前年改葬，茔兆未修，材椁，可为经理，令粗
足《周礼》。攸之及其诸子丧柩在西者，可符荆州送反
旧墓，在所为营葬事’。”

永明二年八月诏瘗京师二县毁发及未榇露骸
按《南齐书世祖本纪》，二年八月甲子诏曰：“窆枯掩骼，
义重前诰；恤老哀癃，实惟令典。朕求思民瘼，弗忘鉴
寐，声憓未敷，物多乖所。京师二县，或有久坟毁发，可
随宜掩埋。遗骸未榇，并加殓瘗。疾病穷困，不能自存
者，详为条格，并加沾赉。”

### 和帝中兴元年十二月梁王令葬义师阵亡病死及建康死逆者

按《南齐书和帝本纪》，不载。按《梁书武帝本纪》，元年
十二月己卯，高祖入屯阅武堂下，令以义师临阵致
命，以疾病死亡者，并加葬敛，收恤遗孤。又令曰：“朱爵
之捷，逆徙送死者，特许家人殡葬。若无亲属，或有贫
苦，二县长尉即为埋掩。建康城内，不达天命，自取沦
灭”，亦同此科。